Offshore Northern Seas

ONS-Konferansen

ONS-Konferansen omfatter over 500 foredragsholdere, fordelt på syv konferansearenaer.

ONS Conference

ONS sin hovedkonferanse går over tre dager, og har etablert seg som et av verdens viktigste diskusjonsfora for den internasjonale energibransjen. Konferansen samler toppledere i bransjen, tekniske spesialister, analytikere, samt ministre og andre prominente politikere, for å adressere utfordringer knyttet til årets tema og diskutere fremtiden for den internasjonale energibransjen. Temaene som blir diskutert på konferansen er nyttig for alle som ønsker å bli oppdatert på det som skjer i bransjen.
Konferansen arrangeres på Clarion Hotel Energy, og består av både plenumssesjoner og parallellsesjoner.

ONS Summit

ONS Summit er et diskusjonsforum for toppledere innen ledende olje- og gass-selskaper, ministre fra energiproduserende land og andre relevante aktører. Formålet med ONS Summit er å legge til rette for diskusjon rundt geopolitiske energi- og klimaspørsmål, samt å fasilitere samarbeid mellom beslutningstakere og toppledere innen energibransjen.

ONS Centre Court

ONS Centre Court er et mindre konferanseområde midt i hjertet av ONS-utstillingen. Den intime scenen byr på korte, interessante debatter med spesielt fokus på nye og rene energikilder- og løsninger. Alle som kjøper billett til utstillingen, får gratis inngang på Centre Court.

ONS Technical Sessions

På ONS Technical Sessions diskuteres løsninger på utfordringer i energibransjen. En nedsatt komité, bestående av 20 erfarne ledere fra energibransjen, har i forkant av ONS 2018 identifisert 16 utfordringer i bransjen som trenger nye og innovative tekniske løsninger, for å effektivisere og redusere produksjonskostnader. Leverandører kan på forhånd sende inn forslag til løsninger, og deretter presentere dem for bransjen under Technical Sessions.

ONS Young

ONS Young tilbyr et bredt program rettet mot ungdomsskole- og videregåendeelever, lærere, studenter og nyutdannede som er på utkikk etter jobbmuligheter eller ønsker knytte kontakter i energibransjen. Formålet med ONS Young er å motivere ungdomsskole- og videregåendeelever til å velge realfag, samt å oppfordre flere unge til å velge yrkesveier rettet mot energibransjen.

ONS International Markets

ONS International Markets arrangeres i samarbeid med NORWEP. Konferansen fokuserer på å fremme businessmuligheter for norske selskaper som opererer i utlandet. ONS International Markets gir innsikt i spesifikke markeder i ulike land, og gir tilgang til nøkkelspillere i hvert marked.

ONS Renewable Markets

ONS Renewable markets arrangeres i samarbeid med NORWEP og Greater Stavanger. Konferansen fokuserer på kunnskap- og teknologioverføring fra olje- og gassindustrien til fornybare markeder.

ONS-utstillingen

ONS-utstillingen arrangeres i Stavanger Forum sitt messe- og konferansesenter på Tjensvoll i Stavanger, og er åpen alle fire dagene av ONS. Utstillingen består av 9 haller, som til sammen utgjør rundt 24 000 km2. ONS 2016 samlet mer enn 1 200 utstillere fra mer enn 40 land, og hadde mer en 65 000 besøkende. Utstillingen trekker store nasjonale og internasjonale operatørselskaper innen olje- og gass, leverandør- og serviceselskaper for oljebransjen, teknologiselskaper, maritime selskaper, samt selskaper innen fornybare energikilder som vind- og vannkraft.

ONS-festivalen

Som en del av ONS arrangeres en tredagers festival i Vågen i Stavanger. Festivalen er åpen fra mandag til onsdag, og ment som en møteplass for lokale i Stavanger og besøkende på ONS. Festivalområdet består av regionale og internasjonale paviljonger som byr på underholdning, musikk, samt lokal mat og drikke.
Som en del av festivalen arrangeres en gratis konsert på torget i Stavanger onsdag 29. august kl. 21.00. Konserten har de siste årene trukket store folkemengder. Anslagsvis 15-20 000 samlet seg på torget i 2014 for å se Ylvis og i 2016 for å se Karpe Diem. Aurora skal spille på ONS-konserten 2018. Festivalen avsluttes med et fyrverkeri i Vågen klokken 22.30.

Run for fun

ONS organiserer en av de største gateløpene i Stavangerregionen. Løpet er åpent for alle som ønsker å delta. Under ONS 2016 deltok mer enn 1 700 mennesker i løpet. Løypen er fire kilometer lang, og går fra Texaslundet ved Mosvatnet og ned til Stavanger sentrum. Etter løpet tilbys det mat, drikke og underholdning for deltakerne.

Historie

Da olje og gass ble funnet i Nordsjøen på begynnelsen av 70-tallet, vokste det frem et behov for en møteplass for selskapene i den nye industrien. ONS ble stiftet av Stavanger kommune, Statoil, Stavanger Forum og Norsk Petroleumsforening i 1974. Samme år ble det første ONS-arrangementet avholdt, og ONS 2018 blir det 22 arrangementet i rekken. Gjennom mer enn 40 år har ONS utviklet seg til å bli en global møteplass for den internasjonale energibransjen - hvor operatører, leverandører, toppledere og politikere møtes for å finne løsninger på morgendagens energibehov.

Navnets historie

Da ONS ble stiftet på 70-tallet, var navnet forkortelse for Offshore North Sea, da arrangementet på daværende tid var hovedsakelig rettet mot selskaper som opererte i Nordsjøen. Etter hvert utvidet bransjen produksjonen til andre områder av den norske kontinentalsokkelen. ONS vokste i takt med industrien, flere utstillere og besøkende deltok på arrangementet. Samtidig ble temaene for ONS-konferansen bredere, og tok etter hvert for seg problemstillinger som omfattet den internasjonale energibransjen. Navnet ble derfor endret til Offshore Northern Seas.
I dag trekker arrangementet besøkende fra nærmere 100 land, og er kjent som ONS.